ROZHODNUTIE KOMISIE
z 18. augusta 2008,
ktoré sa týka finančného príspevku Spoločenstva na rok 2008 určeného na štúdiu v oblasti prepravy zvierat
(2008/694/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 17,
keďže:
(1)
Rozhodnutím 90/424/EHS sa ustanovujú postupy upravujúce finančný príspevok Spoločenstva na osobitné veterinárne opatrenia.
(2)
Spoločenstvo najmä môže využiť štúdie potrebné na rozvoj veterinárnych právnych predpisov Spoločenstva v oblasti dobrých životných podmienok zvierat.
(3)
Štúdiami, hodnoteniami vplyvu a posúdeniami týkajúcimi sa oblasti zdravia zvierat, dobrých životných podmienok zvierat a bezpečnosti potravín sa podporia aj činnosti stanovené v akčnom pláne Spoločenstva na ochranu a dobré životné podmienky zvierat na roky 2006 - 2010 (2).
(4)
V tomto akčnom pláne sa určilo niekoľko oblastí činnosti, najmä zvýšenie existujúcich minimálnych noriem na ochranu a dobré životné podmienky zvierat a zavedenie jednotných ukazovateľov dobrých životných podmienok zvierat. Pokiaľ ide o prepravu zvierat, odporúčania odborníkov naznačujú, že sú potrebné nové primerané pravidlá týkajúce sa dĺžky prepravy a vyhradeného priestoru.
(5)
Na vykonanie hodnotenia vplyvu je potrebná štúdia, a to najmä na posúdenie vplyvu na životné podmienky a zdravie zvierat, verejné zdravie, hospodárstvo, spoločnosť, životné prostredie alebo správu, ktorý pravdepodobne vyvolá zmena a doplnenie nariadenia (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97 (3), pokiaľ ide o dĺžku prepravy a vyhradený priestor.
(6)
Je preto vhodné, aby Spoločenstvo poskytlo na rok 2008 finančné prostriedky na štúdiu, v ktorej sa majú posúdiť rôzne možnosti v rámci politiky spojené s určenými scenármi, pokiaľ ide o dĺžku prepravy zvierat a pre ne vyhradený priestor a zhodnotiť vplyv na životné podmienky a zdravie zvierat, verejné zdravie, hospodárstvo, spoločnosť, životné prostredie a správu. Mala by sa určiť maximálna výška finančných prostriedkov, ktoré sa na túto činnosť vyhradia.
(7)
Táto činnosť sa vykoná v rámci zákazky na služby v súlade s postupmi verejného obstarávania pre rokovacie konania, ako sa uvádza v článku 91 ods. 1 písm. d) nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a v článkoch 126 a 129 ods. 1 nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5).
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
SA ROZHODLA TAKTO:
Článok 1
Týmto sa schvaľuje finančný príspevok Spoločenstva na vykonanie štúdie o dĺžke prepravy zvierat a vyhradenom priestore najviac do výšky 58 000 EUR.
Článok 2
Udeľovanie príspevku uvedeného v článku 1 upravujú pravidlá verejného obstarávania a vykoná sa prostredníctvom rokovacieho konania podľa článku 91 ods. 1 písm. d) nariadenia (ES, Euratom) č. 1605/2002.
Finančný príspevok stanovený v článku 1 sa financuje v rámci položky 17 04 02 01 rozpočtu Európskych spoločenstiev na rok 2008.
V Bruseli 18. augusta 2008